Abu Azba
Abu Azba (arabcha: أبو عذبة — moturidiyya va ash’ariyya orasidagi farqlarga doir „Ar-Ravza al-bahiyya“ asari muallifi. Abu Azba al-Hasan ibn Abdulmuhsinning kalom olimlari qatorida bo‘lganidan boshqa maʼlumot yo‘q. Bag‘dodlik Ismoil Posho, Abu Azba ismi o‘rniga Ibn Azba kunyasini qo‘llagan. Abu Azba o‘z asari­ning muqaddimasida 1713-yil oktabr (hijriy 1125-yilning ramazon oyi)da Makkada bo‘l­ganini qayd qiladi. Mazkur asarda mazhabi bilan bog‘liq hech qanday maʼlumot bo‘lmasa-da, lekin u ahli sunna tarafdori bo‘lgani „ashabuna“ ifodasi bilan tasdiq qilinadi. „Ar-Ravza al-bahiyya“­ning xotimasida Abu Hanifa bian al-Ash’a­riyni qiyoslar ekan, shunday deydi: „Abu Hanifa bilan shayximiz al-Ash’ariy bir-birini qo‘llab-quvvatlagan shaxslardir. Chunki ikkisi ham ahli sunnadan bo‘lib, firqai nojiya asoslarini hujjatlash­tirganlar“. Bu yerdagi „shayximiz“ so‘ziga tayanib, uning ash’ariy mazhabiga mansub bo‘lganini aytish mumkin. U har ikki mazhab qarashlarini qiyoslar ekan, ulardan birini tarjih etganini ochiq ifoda bilan bayon qilishdan cheklangan.